सौन महीना हा। त्रिया पैह्र! बरखा बरहियै निम्बल होई आए दा हा। चौकै दे कोठें दी छत्तें पर ते उच्ची-उच्ची कंधें पर धुप्प खिल्लरी दी ही। बदलें दे खंदोलू अम्बरै पर इद्दर-उद्दर तरदे आ जा करदे हे। पच्छम पासै अम्बरै पर लाली छाई दी ही। चौकै च सफेद पोश लोक जमा होआ करदे हे। इसदा कारण ए हा जे अज्ज जुम्मा हा। लोक ऐश बाग दे मेले च तौले-तौले जा करदे हे। खुर्शीद, बिमिस्ल्ला जान’ अमीरजान ते में बनी-ठनियै मेलै जाने दी त्यारी च लग्गी दिआं हिआं। ललारी हूनै-हूनै धानी रंगै दे दुपट्टे रंगी देई गेआ हा! उनेंई चोंनां पबा करदियां हियां। कंघी पट्टी होआ करदी ही। अंदरा बंधे बी निकला करदे हे। खानम होर तकिए दा ढासना लाइयै बेठी दियां हियां। बुआ हुसैनी ने पेचमांक हुक्का अग्गें आनी रक्खेआ। मीर साब बी खानम सामनै बेठे दे हे। ओ खानम होंदे पर बी मेलै जाने लेई जोर पा करदे हे। पर ओह् मन्ना नेहियां करदियां की जे उंदी तबियत किश सुस्त ही। अस अपनै थार सुक्खनां करदिआं हिआं जे ओह् नेईं गै जान तां खरा, की जे उंदे जाने कन्ने साढ़ी मौज-बहार इच फर्क पेई जाना हा।